**Uvod**

Sloboda izražavanja nije oduvijek bila jedno od osnovnih ljudskih prava. Borba za nju je trajala stoljećima. 1953, tačnije 03. septembra 1953. na snagu je stupila Evropska konvencija o ljudskim pravima. Njen cilj je bio da unaprijedi zaštitu ljudskih prava. Članom 10. ona štiti slobodu izražavanja. Bosna i Hercegovina je svojim građanima omogućila pravo slobode izražavanja, a uz to se obvezala da odredi pozitivno i negativno miješanje u istu. Pozitivno miješanje bi značilo da država treba da štiti ovo pravo, a negativno je ograničavanje miješanja države. Novinarstvo je uveliko vezano za slobodu izražavanja. Ona nije isto što i novinarstvo, te novinar nema pravo da piše šta hoće, već kako se navodi u Rezoluciji UN-a: „Ne samo da [tisak] ima zadatak širenja informacija i ideja: javnost isto tako ima pravo da ih primi. Kad bi bilo drukčije, tisak bi bio onemogućen u obavljanju svoje uloge “javnog psa čuvara.“ Širenje informacija i ideja ne znači da to mogu biti bilo koje ideje, već su to one informacije i ideje koje ne vrijeđaju profesionalni kodeks, javni interes i ne krše ostala ljudska prava. Slobodom izražavanja se ne može kršiti bilo koje drugo ljudsko pravo, te su na nivou država doneseni zakoni o kleveti kojima se pojedinac ili grupa štiti od novinara koji ne pišu rukovodstvom svoje profesije i etike koju su dužni poštovati.

**Kleveta u BiH**

Klevetom se u Zakonu o zaštiti od klevete FBiH smatra radnja nanošenja štete ugledu fizičkog ili pravnog lica iznošenjem ili pronošenjem izražavanja neistinitih činjenica identifikovanjem tog fizičkog ili pravnog lica trećem licu, a za iznošenje iste odgovorni su autor, odgovorni urednik, izdavač, kao i lice koje je na drugi način vršilo nadzor nad sadržajem tog izražavanja. Suština i obim zakona o zaštiti od klevete treba biti raznih razgraničenja, u cilju sprečavanja narušavanja prava na slobodu izražavanja. Budući da svako ima lično pravo na sopstveni ugled, zakoni o zaštiti od klevete ne mogu biti opravdani ako je njihova svrha ili efekat da zaštite pojedince od povrede ugleda koji nemaju ili koji ne zaslužuju. Navest ću jedan primjer: Religiozni političar posvećen obitelji umiješan je u izvanbračnu aferu. Političaru ne bi trebalo biti omogućeno da uspješno tuži za klevetu. Točno je da će razotkrivanje afere naškoditi njegovom ugledu, ali taj ugled je nezaslužen.[[1]](#footnote-1) Samu definiciju klevetu u zakonima u BiH brojni analitičari i novinari smatraju nepreciznom i nedovoljno dobro. Tako izvršna direktorica Vijeća za štampu BiH, Ljiljana Zurovac, za dnevni list „Dnevni avaz“ kaže: Prije svega kleveta je gramatički nepravilno definisana. Očito je da se prilikom definisanja koristio neki rogobatan prijevod stranog jezika s kojeg su preuzeti zakoni. Moramo raditi reviziju i poliranje zakona što znači da moramo pročistiti sve definicije u njima.“

Kako Zakon FBiH, tako i onaj u RS-a i Brčko distrikta kao ključne elemente klevete postavljaju i ove uvjete koji određuju pojam klevete: identifikacija oštećenog, postojanje štete, prenošenje trećim licima (dakle, objavljivanje ili na drugi način širenje informacija) i, konačno, namjera i(li) nepažnja. Ovim zakonima zabranjeno je institucijama vlasti i svim javnim ustanovama da podnose tužbe za naknadu štete. To pravo imaju samo fizičke i pravne osobe. Javni dužnosnici i javni službenici mogu podnositi tužbe isključivo u vlastito ime. Ovi zakoni ne umanjuju garanciju novinarima u samom procesu dobijanja i objavljivanja informacija, ali podstiču na odgovornost za namjerno objavljivanje lažnih informacija.

**Pokrenuti postupci**

Zakoni su uvedeni za dekriminalizaciju klevete. Samo uvođenje trebalo je utjecati i na broj sudskih postupaka protiv medija i novinara. Tačnih podataka o pokrenutim postupcima nema budući da svi sudovi vode različitu evidenciju. Prema procjenama novinara i predstavnika medija godišnje se vodi oko 100 postupaka za klevetu. U „Specijalnom izvještaju o položaju i slučajevima prijetnji novinarima u Bosni i Hercegovini“, iz juna 2017. godine, navodi se da su „prema informacijama VSTV (Visoko sudsko-tužilačko vijeće) u 2015. godini zaprimljene 263 tužbe, a u 2016. je primljeno 226 tužbi“, s tim da se ne navode informacije o prihvaćenosti ovih tužbi. Udruženje BH novinari navodi kako je na sudovima u BiH početkom juna 2017. godine bilo aktivno 176 suđenja za klevetu13 . To su sudski postupci uglavnom protiv novinara.

Medijski ekspert, Mehmed Halilović, je za publikaciju E-novinar pojasnio čega se to u medijsim prilozima treba čuvati. Naveo je kako se treba čuvati uopćenih kvalifikacija – kao što su, recimo, korumpirani ljekar, sudija, ili direktor... U malim sredinama sa dva ili tri ljekara, četiri ili pet sudija itd, moglo bi se dogoditi da vam stigne tužba svakog od tri ljekara, svakog od četiri suca... Treba se čuvati i fotografija iz arhive ukoliko su ilustracija za sadržaj koji bi mogao imati elemente klevete. Ako u potpisu slike piše da „huligani haraju na našim stadionima“ a na slici se vide ljudi koji nisu huligani već publika koja skače i slavi gol, publika koju znamo i viđamo u našoj sredini, svako od njih mogao bi podnijeti tužbu. Jasno je da se mogu prepoznati i da mogu trpjeti štetu zbog konteksta u koji su neopravdano smješteni...

Za istu publikaciju pravnica Vesna Alaburić je kazala da je gotovo sigurno da će novinarski prilog pripremljen u skladu s novinarskim etičkim standardima, na sudu biti zaštićen na odgovarajući način, te da će se zaštititi sloboda izražavanja, novinara i medija.

**Kako pisati?**

Zakoni o zaštiti od klevete utjecali su u određenoj mjeri povećanje stepena medijske odgovornosti i poštovanje profesionalnih standarda. Ova ocjena se ne može primijeniti na sve medije, ako uzmemo u obzir da je jako proširen prostor medijske scene na veliki broj portala, blogova i društvenih mreža.

Danas u medijima postoje dva aspekta koja izazivaju nedoumice: objavljivanje ispravki i prenošenje informacija iz drugih izvora. Neobjavljivanje ispravki prvih godina nakon usvajanja zakona bilo je osnov za presude u najmanje dva slučaja, saznalo je Udruženje BH novinari. Danas gotovo i nema medija, ni klasičnih a ni novih, koji ne objavljuju ispravke. Objavljivanje ispravki smatra se činom pune odgovornosti prema javnosti i potvrdom profesionalne dužnosti.[[2]](#footnote-2) Činjenica da su informacije prenesene iz drugih medija ne utječe na to da medij treba priijeniti odrešeni stepen profesionalne obrade. Nužno je učniti dodatne provjere i obratiti posebnu pažnju ako se informacije prenose iz manje pouzdanih izvora. Posebna pažnja podrazumijeva pozivanje druge strane za komentar.

**Nepoznat broj slučajeva**

Prilikom odgovaranja na upitnik Evropske komisije odgovoreno je kako statistički podaci o tužbama za klevetu protiv novinara i predstavnika civilnog društva nema.

Navedeno je da je BiH prva u regionu dekriminalizovala klevetu, odnosno iz krivično-pravne sfere ju je prebacila u građanski parnički postupak. To u praksi znači da se novinari i izdavači ne mogu kazniti zatvorom, već samo novčanom kaznom. U poređenju sa drugim zemljama, BiH je rijetki primjer ovakve prakse. Primjera radi, američki komičar Bil Maer je za američkog predsjednika Donalda Trampa rekao da mu je majka majmun, orangutan, a kada je Tramp podigao tužbu, sud je to ocijenio slobodom izražavanja i odbio je tužbu. Međutim, kada američki sudovi presude klevetu, kazne znaju biti drakonske. Primjera radi, sud u Koloradu osudio je Tomasa Minka na čak 23 godine zatvora zbog vrijeđanja ljudi na internetu i ismijavanja.[[3]](#footnote-3)

**Kako se sačuvati od tužbe?**

U BiH postoje mediji i novinari koji nisu tuženi tokom svog rada. To su Centar za istraživačko novinarstvo (CIN), Aljazeera balkans, BIRN, N1 BiH. Urednik CIN-a je u intervjuu za Media Centar objasnio kako se zaštititi od klevete. „Da bi se zaštitili od klevete, potrebno je da svoj tekst ne kitite dodatnim epitetima: „kriminalac“, „prevarant“, „kriminalna hobotnica“ ili igrama riječi koje mogu povrijediti ugled i dostojanstvo osobe o kojoj pišete, a koje ne možete dokazati. Konačno, zašto biste to radili, ako niste sasvim sigurni da je to istina? Novinar koji ima argumente i dokaze nema potrebu da od svog teksta pravi politički ili marketinški pamflet. U njemu nema mjesta za nizove uskličnika ili, još gore, upitnika. To bi bio neupitan znak da tekst ne nudi odgovore, već postavlja pitanja. A to već nije novinarstvo, zar ne? Umjesto bombastičnih etiketa, dovoljno je da osobu o kojoj pišete imenujete i da objasnite šta je i kako radio jer je to naš posao. Sve ostalo ostavite svojim čitateljima. Oni će na osnovu svega što ste im ispričali donijeti zaključak o toj osobi. Tako se pravi kritičko javno mnijenje, koje će sutra, naviknuto na kvalitet novinarstva koju mu vaša redakcija i vaš način rada daju, najmanje to isto tražiti i od drugih.“ Novinarku iz ove redakcije je, prema presudi Općinskog suda u Sarajevu iz 2018. godine, uvrijedio i oklevetao doktor Emir Talirević.

Literatura:

„Sloboda izražavanja, zakon o medijima i novinarska kleveta“ - <https://www.mediadefence.org/sites/default/files/resources/files/MLDI.IPI%20defamation%20manual.Croatian.pdf>, pristupljeno 01.12.2018.

Zakon o zaštiti od klevete Federacije BiH - Službene novine Federacije BiH, broj 73/05

Zakon o zaštiti od klevete Republike Srpske - <https://advokat-prnjavorac.com/zakoni/Zakon-o-zastiti-od-klevete-Republike-Srpske.pdf>, pristupljeno 20.11.2018.

„Sloboda izražavanja kao ljudsko pravo“ - <http://www.media.ba/bs/magazin-novinarstvo/sloboda-izrazavanja-kao-ljudsko-pravo>, pristupljeno 20.11.2018.

Evropska konvencija o ljudskim pravima - <https://www.coe.int/en/web/conventions/full-list/-/conventions/rms/0900001680083711>, pristupljeno 20.11.2018.

„Primjena novog Zakona o zaštiti od klevete2 - <http://www.media.ba/bs/etikaregulativa-novinarstvo-etika/primjena-novog-zakona-o-zastiti-od-klevete-u-bih-novinari-nisu>, pristupljeno 22.11.2018.

„Političari prednjače u podnošenju tužbi protiv novinara“ - <http://nap.ba/new/vijest.php?id=42822>, pristupljeno 24.11.2018.

„Tužbe za klevetu protiv novinara - sredstvo pritiska na medije“ - <https://bhnovinari.ba/wp-content/uploads/2018/01/Kleveta-BiH.pdf>, pristupljeno 24.11.2018.

„Mogu li se izbjeći tužbe za klevetu i uvredu?“ - <http://www.media.ba/bs/etikaregulativa-novinarstvo-etika/mogu-li-se-izbjeci-tuzbe-za-klevetu-i-uvredu>, pristupljeno 24.11.2018.

„Nema podataka o novinarima osuđenim za klevetu“ - <https://www.nezavisne.com/novosti/drustvo/Nema-podataka-o-novinarima-osudjenim-za-klevetu/490661>, pristupljeno 01.12.2018.

„Kako izbjeći tužbu za klevetu“ - <http://media.ba/bs/magazin-novinarstvo/kako-izbjeci-tuzbu-za-klevetu>, pristupljeno 01.12.2018.

1. https://www.mediadefence.org/sites/default/files/resources/files/MLDI.IPI%20defamation%20manual.Croatian.pdf [↑](#footnote-ref-1)
2. https://bhnovinari.ba/wp-content/uploads/2018/01/Kleveta-BiH.pdf [↑](#footnote-ref-2)
3. https://www.nezavisne.com/novosti/drustvo/Nema-podataka-o-novinarima-osudjenim-za-klevetu/490661 [↑](#footnote-ref-3)